section_heading: Početak u Tolemanu
paragraph_text: Prvi bolid kojeg je Byrne dizajnirao u Formuli 1 bio je TG181 s Hartovim motorom, a zbog financijskih poteškoća na gridu se pojavio tek u četvrtoj utrci sezone, na VN San Marina. Sljedeći Byrneov bolid bio je TG183 iz 1983., sezoni u kojoj je Toleman osvojio svoje prve bodove u najjačem automobilističkom natjecanju. Deset bodova koje su osvojili Derek Warwick i Bruno Giacomelli bili su dovoljni za deveto mjesto u konstruktorskom poretku. Angažman mladog Ayrtona Senne 1984. godine umalo je donio momčadi prvu pobjedu na VN Monaka. Brazilac je te sezone ostvario jedina tri Tolemanova postolja u Formuli 1, a zajedno s momčadskim kolegom Stefanom Johanssonom osvojio 16 bodova te donio momčadi sedmo mjesto u poretku konstruktora. S Byrneovim Tolemanom TG185 iz 1985., Teo Fabi je na VN Njemačke osvojio jedini pole position za momčad, a iste sezone je objavljeno kako će momčad kupiti talijanski modni gigant Benetton.<ref> Rory Byrne RaceFans Pristupljeno 1. lipnja 2020.